Samuel Salmi

Samuel Salmi (s. 19. maaliskuuta 1951 Muonio) on suomalainen pappi ja piispa emeritus. Salmi toimi Oulun hiippakunnan piispana vuoden 2001 alusta, kunnes jäi eläkkeelle 1.11.2018. Ennen piispaksi valintaa hän on toiminut useissa eri papin viroissa, viimeisimpänä Turun Katariinanseurakunnan kirkkoherrana 1993–2000. Hän toimi vuonna 2000 myös Turun tuomiorovastikunnan lääninrovastina.

Salmi oli ensimmäinen piispa, jota ei nimittänyt tasavallan presidentti vaan kirkko uuden, 1. maaliskuuta 2000 voimaan tulleen perustuslain puitteissa.

Elämäkertaa 

Salmi kirjoitti ylioppilaaksi Pellon yhteiskoulusta 1970. Teologian maisteriksi hän valmistui Helsingin yliopiston teologisesta tiedekunnasta vuonna 1974. Pappisvihkimyksen hän sai Oulussa 1974, jonka jälkeen hän suoritti pastoraalitutkinnon Oulun tuomiokapitulissa 1976. Ylemmän pastoraalitutkinnon hän suoritti Oulun tuomiokapitulissa 1983.

Samuel Salmesta tuli teologian lisensiaatti Helsingin yliopistossa 1983, jossa hän jatkoi opintojaan ja valmistui teologian tohtoriksi 1990 väitöskirjallaan "Yksi Herra, yksi usko, yksi kaste". Synodaaliväitöskirja Oulun hiippakuntaan syntyi 1984 aiheesta "Kaste -avain kirkkojen ykseyteen". Hän on opiskellut Kirkkojen maailmanneuvoston stipendiaattina Genevessä vuosina 1976 ja 1986. Salmi oli ehdokkaana arkkipiispaksi vuonna 2010 ja sai viidenneksi eniten ääniä. 

Toisin kuin edeltäjänsä Salmi suhtautuu myönteisesti naispappeuteen, ja Oulun hiippakunnan ensimmäiset naispapit vihittiin hänen ensimmäisessä pappisvihkimyksessään.

Työtehtäviä 

 Opiskeluaikana Pohjois-Pohjalaisen Osakunnan kappalainen Helsingissä
 Oulun tuomiokirkkoseurakunnan ylimääräinen pappi 1974–1975
 Ylitornion kristillinen kansanopisto, vs. rehtori 1975–1977
 Oulun tuomiokirkkoseurakunnan I kappalainen 1977–1987
 Oulun hiippakunnan tuomiokapitulin apujäsen 1978–
 Turun arkkihiippakunnan pääsihteeri 1987–1993
 Turun Katariinanseurakunnan kirkkoherra 1993–2000
 Turun arkkihiippakunnan tuomiokapitulin pappisasessori 1993–1999
 Turun ja Kaarinan seurakuntayhtymän yhteisen kirkkoneuvoston puheenjohtaja 1998–2000
 Turun tuomiorovastikunnan lääninrovasti 1.6.2000–31.12.2000
 Oulun hiippakunnan piispa 1.1.2001–1.11.2018

Luottamustehtäviä 
 Kirkon ulkomaanasiainosaston alaisen vanhurskauttamisoppia käsittelevän työryhmän työskentelyyn osallistuminen vuosina 1995–1997
 Teologian opiskelijoiden soveltuvuutta kirkon virkaan käsittelevän työryhmän puheenjohtaja vuosina 1987–1989
 Jäsen Kirkko 2000 -seurantatyöryhmässä 1988–1992
 Osallistunut Kirkon suunta 2000 -mietinnön valmisteluun.
 Pohjoismaiden ekumeenisessa neuvostossa Suomen ev.-lut. kirkon edustajana ja sen hallituksen jäsenenä vuodesta 1993 alkaen vuoteen 2001
 Kirkon ulkoasiain neuvoston ekumeenisten suhteiden työryhmän jäsen
 Suomen ekumeeninen neuvosto 1983–1987, jossa työskennellyt Opillisten kysymysten jaostossa ja paikallisen ykseyden jaostossa.
 Osallistunut ev.-lut. kirkon ja baptistien välisen oppikeskustelujen luterilaisen delegaation työskentelyyn.
 Suomen ev.-lut. kirkon ja Suomen metodistikirkkojen välisten oppikeskustelujen luterilainen puheenjohtaja
 Osallistunut Kirkkojen maailmanneuvoston Faith and Order -liikkeen kokouksiin luterilaisen kirkon edustajana Ranskassa 1987 ja Turussa 1988.
 Mukana järjestämässä ja toteuttamassa Oulun ekumenian -nimellä kansainvälisesti tunnettua tapahtumaa Oulussa vuonna 1986.
 Turun ja Kaarinan seurakuntayhtymän yhteisen musiikkitoimikunnan puheenjohtaja vuosina 1995–2000
 Arkkihiippakunnan lähetystoimikunnan puheenjohtajana 1993–1999
 Pyhän Henrikin säätiön hallituksen jäsen 1998–2001
 Kirkolliskokouksessa arkkipiispan puolesta vuonna 1998
 Turun arkkihiippakunnan hiippakuntakokouksen jäsen vuonna 2000
 Oulun hiippakunnan lähetystoimikunnan puheenjohtaja vuosina 2001–2005
 Toiminut Ekumeenisen neuvoston Opillisten kysymysten jaoston jäsenenä
 Barentsin alueen kirkkojen neuvoston jäsen 2001–
 Unicef-kaupunki Oulu v. 2002 -kummiryhmän jäsen vuodesta 2001
 Kirkon EU-neuvottelukunnan jäsen vuodesta 2001
 Sitran käynnistämän Oppivat Seutukunnat tietoyhteiskunta -hankkeen johtoryhmän jäsen 2001–
 Oulun Diakonissalaitoksen Säätiön valtuuskunnan puheenjohtaja vuodesta 2001
 Kirkon Ulkoasiainneuvoston jäsen 2005–
 Piispainkokouksen valmistusvaliokunnan puheenjohtaja 2004–2006
 Kirkkohallituksen jäsen 2005–
 Kirkolliskokouksen lakivaliokunnan jäsen
 Oulun hiippakuntasäätiön hallituksen puheenjohtaja 2001–
 Oulun Kauppaklubin etiikkapalkintolautakunnan jäsen 2006–
 Oulun yliopistoseura ry:n valtuuskunnan jäsen 2006–

Perhe 

Samuel Salmen puoliso on ekonomi Hannele Salmi (s. Zeitlinger), joka työskentelee Oulun tuomiokapitulissa. Heillä on kaksi lasta: Oulun kaupungin viestintäjohtaja, pappi Mikko (s. 1975) ja teologian maisteri Johanna (s. 1982).

Teoksia 
 Meille annettu maa. Pohjoisen kirkon ympäristökirja (2007)
 Kuule pohjoista puhetta. Lapin pojan kasvutarina piispaksi  (Edita 2008)

Lähteet

Aiheesta muualla 

Oulun evankelis-luterilaisen hiippakunnan piispat
Vuonna 1951 syntyneet
Elävät henkilöt